**Drum de iarnă**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întâi a nins. Apoi s-a stricat drumul.

Sau a fost invers? Nu mai ştiu prea bine…

Dar poate să constate orişicine

Că-s gropi tot mai adânci şi cu duiumul.

Prevăd că va fi iarăşi lin asfaltul

Când toate gropile s-or face una

Şi-om merge pe al nostru drum întruna -

Dar chiar atunci, vor vrea să toarne altul…

De-abia ne-obişnuisem, ştiam locul

În care-i musai să nu calci cu roata…

Dar iată, noul drum curând e gata

Şi-n iarnă ne-ncercăm din nou norocul!

Aşa e şi cu viaţa noastră toată:

Tot astupăm din gropi, precum drumarii,

Dar vin ninsori şi lasă-n urmă carii

Şi iar întoarcem a istoriei roată…

Găsind aşa simplă filosofie,

Mă mai calmez când ies iar cu maşina:

Nu iarna sau drumarii poartă vina,

Ci mai degrabă mi-o asum chiar mie.